钦定古今图书集成/明伦汇编/官常典/第105卷 > 《封棣王虔王沂王遂王制》陆扆
## 钦定古今图书集成/明伦汇编/官常典/第105卷 > 《封棣王虔王沂王遂王制》陆扆

门下：“我国家奄宅中区，光启祖业，析珪胙土，唯亲与
贤。故本根茂而枝叶荣，王室尊而藩屏壮。肆予眇末，
叨获纂承，赖至道之元慈，锺列圣之馀庆。顾兹嗣裔，
实谓蕃昌，爰稽典谟，用建邦土。第三男祤，星辰凝粹，
岳渎降灵。早彰岐嶷之姿，克禀徇齐之度。第五男禊
龟龙应瑞，雕鹗凌空，温恭自得于天和，颖悟实由于
神赋。”第六男禋，璆琳挺秀，𬸚𬸦呈祥，爰当好弄之年，
雅负夙成之器。第七男祎，珠玑耀彩，箘簬含贞，风神
潜茂于端庄，质性巳彰于惠敏。而皆生知孝敬，志乐
文儒，问安靡旷于晨昏，禀训每由于《诗》《礼》。智有刻舟
之妙，辩多对日之奇。是宜分以白茅，锡之朱邸，叶犬
牙于汉制，光麟趾于《周诗》。厌次名邦，“境连于齐鲁；南
康奥壤，上接于荆吴。琅邪廓儒素之风，遂宁实阜殷
之俗。咸称重地，各服徽章。”於戏！器以琢成，道由学显，
勉禀君亲之教，敬承友傅之规。勿追平乐之欢，无好
任城之勇。懋建厥德，永享于休。祤可封棣王，禊可封
虔王，禋可封沂王，祎可封遂王。仍令所司择日备礼
册命，主者施行。